Laulaja paljastaa Jari Sillanpää - Paljaana -kirjassa, että oli 20-vuotias harrastaessaan ensimmäistä kertaa seksiä miehen kanssa.

Jari Sillanpää tuli ulos kaapista suorassa tv-lähetyksessä 2006.

Sillanpää oli 20-vuotias, kun hän harrasti ensimmäisen kerran seksiä miehen kanssa.

" Se oli hirveää " , laulaja kuvailee kokemusta tänään torstaina ilmestyneessä Mari Koppisen kirjassa Jari Sillanpää - Paljaana.

Laulaja Jari Sillanpään seksuaalinen suuntautuminen oli julkinen salaisuus jo kauan ennen kuin hän kertoi asiasta Tuomas & Juuso Experience -ohjelman suorassa tv-lähetyksessä helmikuussa 2006. Mari Koppisen kirjoittamassa elämäkerrassa Jari Sillanpää - Paljaana kerrotaan, että laulajan äiti Raija tiesi poikansa homoudesta jo silloin, kun hän oli yksivuotias.

Sillanpäälle itselleen homous ei valjennut yhtä varhain, ja hän ehti kokeilla seksiä myös naisten kanssa.

- Nainen oli 36, ja minä olin amatööriteatteriryhmässä. Se oli ihan hyvä kokemus. Mutta minä tiesin, että se on mies, josta saan täyden kipinän, hän kertoo poikuuden menettämisestään.

Ensimmäisen kerran Sillanpää harrasti seksiä miehen kanssa ollessaan 20-vuotiaana Tukholmassa, minne hän oli muuttanut töihin. Kirjassa Sillanpää kuvailee kokemusta kamalaksi.

- Se oli hirveää. Mies oli niin itsekäs. Ainoa, mitä minä sain siitä, oli se, että mies oli tunnettu dj Tukholmassa. Olin tästä niin ylpeä. Mutta se oli niin kivulias kokemus. Paikat olivat kipeinä, aijaijai! Mutta jotain siitä kokemuksesta kai sitten piti maksaa.

Kokemuksen jälkeen hän kertoi homoudestaan vanhemmilleen. Äidille ja Sari-siskolle asia oli aluksi järkytys, isä Raimo suhtautui asiaan neutraalisti.

Kun Sillanpää kruunattiin tangokuninkaaksi 1995, hän olisi ollut valmis puhumaan homoudestaan avoimesti. Aihe oli kuitenkin vielä tuolloin tabu.